Document ID: /fineweb-2-swissfilter-quality_10-filterrobots/filtered/02053.jsonl.gz/7

След кошмарното наводнение от 1957, във Валенсия започват да се чудят какво да правят с прииждащата периодично река Турия. Отклоняват я от коритото, което оставя на ръководството на града свободно място за умуване и действие. Единият вариант в дискусиите е скоростен път. Другият - километрична зелена зона, извила се през целия град, в която хората да могат да спортуват и релаксират. За щастие, разумът и чувството за естетика побеждават, и се случва второто.
На всичкото отгоре, точно преди някогашното устие на реката, се пръква уникален архитектурен ансамбъл - Градът на изкуствата и науките, който е гвоздеят на туристическата програма на съвременна Валенсия, абсолютно захлупвайки по зрелищност стария център. Повече детайли за комплекса могат да бъдат намерени тук, а отдолу са част от няколкото дузини панорамни снимки, които нащраках и насглобявах през лятото на 2010. Надявам се да показват поне малко от абсурдната фотогеничност на мястото. (Разбира се, ограничената ширина на блога налага кликване върху снимките за пълен размер.)